Da mihi tu, mea lux, tot basia rapta petenti,
Quot dederat vati Lesbia blanda suo.
Sed quid pauca peto, petiit si pauca Catullus
Basia? pauca quidem si numerentur, erunt.
Da mihi, quot caelum stellas, quot litus arenas,
Silvaque quot frondes, gramina campus habet;
Aëre quot volucres, quot sunt et in aequore pisces;
Quot nova Cecropiae mella tuentur apes.
Haec mihi si dederis, spernam mensasque deorum,
Et Ganymedea pocula sumta manu.